Author: administrator
Last saved by: Kozlíková Barbora
Company: Abyss

Dôvodová správa

A. Všeobecná časť
         
           Návrh zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) Ministerstvo životného prostredia Slovenskej republiky predkladá do legislatívneho procesu  na základe Plánu legislatívnych úloh vlády Slovenskej republiky na rok 2013. 
            Predkladaný návrh zákona je zameraný na plnenie programového vyhlásenie vlády SR na roky 2012-2016, podľa  ktorého  vláda pripraví  súbor nástrojov na riešenie náhrad za obmedzenia, ktoré vznikajú vlastníkom pozemkov v chránených územiach. Súčasne je zameraný na  plnenie uznesenia vlády Slovenskej republiky č. 471/2006 ku Koncepcii ochrany prírody a krajiny, zabezpečenie dostatočnej transpozície vybraných článkov smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín v platnom znení a smernice Európskeho parlamentu a Rady 2009/147/ES z 30. novembra 2009 o ochrane voľne žijúceho vtáctva a odstránenie nedostatkov v právnej úprave zákona, ktoré vyplynuli z aplikačnej praxe. 
Návrh zákona obsahuje úpravu definícií vybraných pojmov a úpravu týkajúcu sa všeobecnej ochrany druhov živočíchov, ochrany biotopov európskeho a biotopov národného významu, regulácie nepôvodných a inváznych druhov rastlín a živočíchov, ochrany chránených živočíchov a ochrany drevín, úpravu týkajúcu sa vyhlasovania chránených území, pôsobnosti štátnych orgánov ochrany prírody, organizácií ochrany prírody a stráže prírody, výkonu štátneho dozoru a náhrady škody spôsobenej určenými živočíchmi.    
            Návrh zákona obsahuje novú právnu úpravu náhrady za obmedzenia bežného obhospodarovania pozemkov a v jej rámci úpravu  nových zmluvných nástrojov súvisiacich so zabezpečením starostlivosti o chránené územia. Náhrada za obmedzenie bežného obhospodarovania v súčasnosti nerieši spektrum vznikajúcich obmedzení a zložité je i plánovanie finančných prostriedkov štátu v tejto oblasti. Je nevyhnutné vykonať zmenu tohto systému a docieliť, aby sa vlastníci pozemkov v chránených územiach reálne dostali k náhrade za obmedzenie hospodárenia na pozemkoch a to tak, aby si mohli vybrať z viacerých možností. V súčasnom legislatívnom systéme ochrany prírody jednoznačne dominuje prikazovacia a  represívna funkcia štátu pri určovaní toho, čo je potrebné chrániť, v ktorých lokalitách, akým spôsobom a ako to bude dotknutým vlastníkom kompenzované. Najmä v poslednom menovanom prípade je potrebné legislatívne výrazne posilniť možnosť dohody s vlastníkom a zmeniť direktívny prístup štátu k vlastníkovi na konsenzuálny a partnerský. Výhody z toho plynúce budú v posilnení dôvery k záujmom ochrany prírody zo strany vlastníka, posilnenie jej postavenia z hľadiska efektívnosti a účinnosti jej pôsobenia v spoločnosti, posilnenie právnej vynútiteľnosti jej inštitútov a v neposlednom rade väčšej flexibilite jej uplatňovania na konkrétne prípady.  Systém kompenzácií zahŕňa zámenu pozemkov, zmluvnú starostlivosť, výkup pozemkov, nájom pozemkov a náhradu za obmedzenie bežného obhospodarovania. Každú z uvedených možností bude možné použiť samostatne na každý typ chráneného územia.   
Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom  Európskej únie.